כיצד ניתן להבין את השינוי הפוליטי המסחרר שחל בשנים אלו? האם היו סימני אזהרה שהבהבו ומנהיגי השמאל לא הבחינו בהם?
אם הסכם השלום עוצב כחזון זהיר ורב שלבי, כיצד אפשר לפרש את המשבר הכאוטי שהשמאל הישראלי נתון בו? וחשוב מכל: מדוע באמת קרס השמאל הישראלי? הפיתוי המשיחי הוא ספר מרתק וייחודי המגולל את סיפורו הטראגי של השמאל הישראלי בעשור האחרון. תוך כדי חיפוש עיקש אחר תשובות לשאלות אלו, המטרידות זה כמה שנים את הציבור בישראל, נע הסיפור בין טקסי שלום מומחזים בירדן ובוושינגטון, למפגשים כלכליים על גדות אגמים בשווייץ, חלומות על "אירופה" במזרח התיכון, פיגועים בבית-ליד ובתל- אביב, סגרים בעזה ובניית התנחלויות, וכמובן הפסגה בקמפ-דיוויד. הספר פותח בעלייתו המטאורית של הסכם אוסלו כאשר נדמה היה ש"עולם חדש מופלא" לפנינו, מקיים דיון נוקב בפיגועי 1996 ובעיצובו של מושג "קורבנות השלום" ועוסק בהרחבה במסעו המדיני הרהבתני של אהוד ברק ובאחריתו האפוקליפטית. הגילויים והמסקנות שמציג הפיתוי המשיחי הם לא פחות ממהפכניים. תוך השוואה לתפישות זמן טוטליטריות בעת החדשה - שאפיינו בעיקר זרמים רדיקליים-משיחיים מהמהפכה הצרפתית דרך הקומוניזם הרוסי וכלה בפשיזם האיטלקי - חושף הספר את התאהבותו של השמאל הישראלי ברעיון הגאולה המודרני.